Nursulton Nazarboyev xalqaro aeroporti
Nursulton Nazarboyev xalqaro aeroporti (IATA: NQZ, ICAO: UACC) (qozoqcha: Халықаралық Нұрсұлтан Назарбаев әуежайы) — Qozogʻistonning Oqmoʻla viloyatidagi xalqaro aeroport. Bu Qozogʻiston poytaxti Ostonaga xizmat koʻrsatadigan asosiy xalqaro aeroportdir. Aeroport 2019-yilda 5 099 391 nafar yoʻlovchiga xizmat koʻrsatgan holda Markaziy Osiyoga (Olmaota xalqaro aeroportidan keyin) ikkinchi eng gavjum xalqaro yoʻlovchi shlyuzi, postsovet davlatlaridagi 13-oʻrinda va yoʻlovchi tashish hajmi boʻyicha Qozogʻistonda ikkinchi oʻrinda turadi. U Ostona shahrining Yesil tumanida shahar markazidan 16.7 km (10.4 mi) janubi-sharqda joylashgan. Aeroportda ikkita yoʻlovchi terminali va bitta uchish-qoʻnish yoʻlagi, shuningdek, yuk va texnik xizmat koʻrsatish inshootlari mavjud. 2-terminal marhum yapon meʼmori Kisho Kurokava tomonidan ishlab chiqilgan. U Qozogʻiston flagmani — Air Astana aviakompaniyasining asosiy habi hamda SCAT Airlines, Qazaq Air, arzon aviatashuvchi — FlyArystan uchun ikkilamchi havo tuguni boʻlib, avvalroq Starlines Kazakhstan va Tselinograd OAJ uchun ham hab sanalgan. Obyekt 1931-yilda Akmolinsk aeroporti sifatida ochilgan, keyin shahar nomini oʻzgartirgandan soʻng Tselinograd aeroporti, keyin esa Ostona xalqaro aeroporti deb oʻzgartirilgan. Hukumat qarori bilan birinchi prezident sharafiga aeroport nomi Nursulton Nazarboyev xalqaro aeroporti deb oʻzgartirildi. 2020-yil 8-iyun kuni aeroport oʻzining uch belgili IATA aeroport kodini rasman TSE dan NQZ ga oʻzgartirdi. Skytrax World Airport Awards 2022-da „Markaziy Osiyo va MDHdagi eng yaxshi mintaqaviy aeroport“ deb topdi.